
הכנסת העשרים
מושב שני
<פרוטוקול מס' 256>
מישיבת ועדת הכספים
יום שני, כ"ב בשבט התשע"ו (01 בפברואר 2016), שעה 10:00
<סדר-היום:>
<הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון מס' 18), התשע"ו–2016.>
נכחו:

<חברי הוועדה:> 
משה גפני – היו"ר
איתן ברושי

יצחק וקנין

מכלוף מיקי זוהר

אורן אסף חזן

מיקי לוי

אורלי לוי אבקסיס

עודד פורר

מיקי רוזנטל

חברי הכנסת:
איילת נחמיאס ורבין
<מוזמנים:> 
	עמוס ארבל
	–
	מנהל אגף מרשם ומעמד, רשות האוכלוסין, משרד הפנים

	דבי מילשטיין
	–
	עו"ד, לשכה משפטית, נושאים בין-לאומיים, משרד הכלכלה והתעשייה

	בועז פליישמן-אללוף
	–
	קשרים בין-לאומיים, משרד האוצר

	ינון גוטגליק
	–
	עו"ד, לשכה משפטית, משרד האוצר

	נדב שיינברגר
	–
	יועץ שר האוצר

	דובי אמיתי
	–
	נשיא התאחדות האיכרים והחקלאים

	מיכל מינצר
	–
	יועמ"ש, בתי זיקוק לנפט

	צבי לביא
	–
	Ynet


לרשימת השדלנים שנכחו בדיון – ראו בקישור זה.
<ייעוץ משפטי:>
שגית אפיק
שלומית ארליך
שיר שפר (מתמחה)

<מנהל הוועדה:>
טמיר כהן
<רישום פרלמנטרי:>
רונית יצחק
<הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון מס' 18), התשע"ו–2016>
<היו"ר משה גפני:>
אני מתכבד לפתוח את ישיבת ועדת הכספים. אנחנו מתחילים בהצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון מס' 18), התשע"ו–2016. מי מציג את החוק? 
<ינון גוטגליק:>
עמוס ארבל יציג את הרקע הכללי, ואני אציג את התיקון הספציפי.
<עמוס ארבל:>
אדוני היושב-ראש, במאי 2013 חתם הנשיא אובמה על צו או על תיקון חקיקתי אמריקני שמאפשר לאזרחים ישראלים להשקיע בארצות-הברית. באותו תיקון חקיקתי הוסיף את המילה הדדיות. כלומר, זה מותנה בכך שמדינת ישראל תאפשר השקעה של אמריקנים במדינת ישראל. עד אז זה לא היה אפשרי מבחינה פורמלית, מבחינה מסודרת. 
<אורלי לוי אבקסיס (ישראל ביתנו):>
מה ההבדל בין משקיע לעובד?
<עמוס ארבל:>
משקיע יוכל להביא לפה גם כסף, סכום נכבד, להביא את העובדים שלו, להביא את הצוות שלו, להביא את העוזרים שלו, את המשפחות שלהם, וכן הלאה. כלומר, זה משהו הרבה יותר רחב, הרבה יותר משמעותי. 

<היו"ר משה גפני:>
מתי זה היה?
<עמוס ארבל:>
זה היה במאי 2013, נדמה לי. זה היה תיקון חקיקתי אמריקני. בהתאם לכך מונה צוות בין-משרדי שעמדתי בראשו, בשיתוף משרד הכלכלה, האוצר, המשפטים, החוץ, וכן הלאה, ועבדנו כמעט שנה והצגנו לממשלה. במרס 2014, נדמה לי, הייתה החלטת ממשלה שתומכת בהדדיות הישראלית בעניין הזה.
<אורלי לוי אבקסיס (ישראל ביתנו):>
מה הישראלים מקבלים שם?

<עמוס ארבל:>
אני לא יודע מה הם מקבלים שם. אני יודע מה אנחנו - - -

<היו"ר משה גפני:>
רגע, אורלי, תני לו להסביר קודם.

<אורלי לוי אבקסיס (ישראל ביתנו):>
השאלה של ההדדיות, אם זה על אותו - - -
<עמוס ארבל:>
אני אצייר את המתווה, את העבודה.

<היו"ר משה גפני:>
כן, קודם תגיד את הדברים. אורלי, שנייה, אני רוצה לשמוע.
<עמוס ארבל:>
עבודה בין-משרדית רחבה וגדולה, החלטת הממשלה גם היא מאוד מפורטת, וצורף אליה גם סיכום מאוד מאוד מפורט של עבודת הצוות. 

<היו"ר משה גפני:>
הממשלה פחות מעניינת אותי. מעניין אותי מה החוק.
<עמוס ארבל:>
החוק אומר באופן עקרוני שאזרח אמריקני יוכל לבוא למדינת ישראל ולהשקיע, הוא וכל העוזרים שלו, באותו מתווה השקעתי, נקרא לו כך, או באותה השקעה או באותו מיזם. לא אתייחס כרגע לפרטים לגבי הפיקוח על הכסף, על המיזם וכל הדברים האחרים, שזה משרד האוצר והכלכלה יודעים לעשות. אבל באופן עקרוני סוכם על הקמת ועדה ברשות האוכלוסין, שתטפל ותבחן את הוועדה בהתאם להמלצות הכלכליות וכל ההמלצות האחרות, ותיתן לו לשהות כאן במדינת ישראל, גם להשקיע וגם לשהות. 
כאשר מבחינתנו בהיבט הזה, בגלל זה אנחנו נמצאים כאן, והיועץ המשפטי יוכל להרחיב, המלצנו לפטור אותם מהיתר העסקה, שהם לא יבואו כמו העובדים הזרים, כי הם לא עובדים זרים.
<היו"ר משה גפני:>
לא ישלמו מס מעסיקים. 

<עמוס ארבל:>
ולא ישלמו אגרות מעסיקים כמו שמקובל היום לגבי מומחים.
<היו"ר משה גפני:>
לא הבנתי. אגרות או מס?
<טמיר כהן:>
זה היטל.

<שגית אפיק:>
היטל. אין מס מעסיקים.
<עמוס ארבל:>
אני מדבר על היטל.

<היו"ר משה גפני:>
אה, היטל.

<עמוס ארבל:>
היטל העסקה.

<היו"ר משה גפני:>
לא ישלמו. כמו כאלה עובדים שמגיעים לבניין, למשל.

<עמוס ארבל:>
כן. בהיבט של מס וכל החובות שמחויבות במדינת ישראל להשקעה אמריקנית או השקעה זרה – אני לא עוסק בזה, אבל אני מניח שמשרד האוצר יכול להוסיף כמה מילים בעניין – אבל בהקשר של מדינת ישראל, אנחנו לא רואים בהם עובדים זרים רגילים, נקרא להם כך. גם נתנו להם סוג ויזה שונה, רואים בהם בתהליך אחר, גם בני המשפחות שלהם יוכלו לשהות כאן, ולפטור אותם מהיתר שמתחייב מכל עובד זר אחר, גם אם הוא מומחה, ואותם אגרות שמתחייבות לגבי עובדים זרים. 

<היו"ר משה גפני:>
כל אמריקני שמגיע לכאן ואומר: אני משקיע.
<עמוס ארבל:>
לא, ממש לא. אוכל להוסיף, הבקשה תוגש בקונסוליה הישראלית עוד בארצות-הברית. אגב, התיקון החקיקתי הזה הוא רק לגבי ארצות-הברית, אין הרחבה לגבי יתר המדינות. 
<היו"ר משה גפני:>
אני גר בארצות-הברית, אני נכנס לקונסוליה שם, אני אומר להם: אני - - -

<עמוס ארבל:>
אתה מגיש להם את הבקשה עם המון המון נספחים, זה ספר שלם של מאיפה הכסף וכל התצהירים - - -
<אורלי לוי אבקסיס (ישראל ביתנו):>
רגע, יש סכום בסיסי שעליו אנחנו מדברים או כל אחד שבא ואומר: אני רוצה עכשיו לעלות - - - 

<עמוס ארבל:>
לא הוגדר סכום בסיסי, זה יעבור שם דרך הנספח הכלכלי באותה קונסוליה, הבקשה תגיע למדינת ישראל עוד טרם כדי לדון בה כאן בארץ, נציגי משרד הכלכלה והאוצר יבחנו את ההיבט הכלכלי. הוועדה שציינתי קודם ברשות האוכלוסין בשיתוף עם משרדי הממשלה תבחן את הבקשה, ובמידה שתאשר אז תבריק לקונסוליה שאכן הבקשה מאושרת.
<היו"ר משה גפני:>
לפי איזה קריטריונים יקבעו את זה? אם אני משקיע - - -
<ינון גוטגליק:>
בהחלטת הממשלה אמות המידה שנקבעו זה ש"המשקיע השקיע הון משמעותי ביוזמה עסקית אמיתית ופעילה בישראל (במובחן מהשקעת הון קטנה יחסית בעסק שולי לצורך מחייה בלבד) העשויה ליצור צמיחה כלכלית במשק ומקומות תעסוקה, ותורמת לקידום יעדי המדיניות הכלכלית של המדינה. על ההשקעה להיות בחברה שהתאגדה בישראל והשליטה על עסקיה וניהולה מופעלים בישראל". יש עוד כל מיני קריטריונים, ויש נוהל מסודר שעדיין עובדים עליו ברשות האוכלוסין, הצוות הבין-משרדי שמפרט אפילו עוד יותר את הקריטריונים, מה דרכי ההשקעה, איזה בדיקות צריך לעשות. 

<שלומית ארליך:>
הקריטריונים האלה עוגנו בתקנות הכניסה להסדרים? 

<אורלי לוי אבקסיס (ישראל ביתנו):>
אותו תהליך הישראלים עוברים שם?

<ינון גוטגליק:>
זה לא תיקון שלי.
<דבי מילשטיין:>
חלק אנחנו רואים שכן. חלק ממה שאמרת לא ראינו שם.
<ינון גוטגליק:>
נכון. חלק כן וחלק לא, ההשלמות הן בנוהל. 

<שגית אפיק:>
שעדיין לא פורסם.

<ינון גוטגליק:>
עדיין לא פורסם. הוא עדיין נמצא בשלבי כתיבה. זה לוקח הרבה זמן. בגלל עיקרון ההדדיות שהאמריקנים דורשים צריך שהם כל פעם יאשרו שזה באמת עומד בעיקרון הזה, שולחים להם להערות ומחזירים.
<היו"ר משה גפני:>
מי החברים שיושבים לידך?

<ינון גוטגליק:>
בועז ממשרד האוצר, קשרים בין-לאומיים.

<דבי מילשטיין:>
ממשרד הכלכלה, לשכה משפטית, עוסקת בתחום הבין-לאומי.
<היו"ר משה גפני:>
אתם יכולים להוסיף על הדברים שהוא אמר?

<עמוס ארבל:>
הם היו חברים בצוות.

<בועז פליישמן-אללוף:>
רק אוסיף, גם בתקנות הכניסה לישראל בסעיף 5(ד) מפורטים עיקרי הקריטריונים, כפי שינון ציין אותם, ככה שזה מעוגן גם בתקנות הכניסה לישראל, וכל משקיע כזה יעבור בדיקה מדוקדקת שתארך לא יום ולא יומיים על מנת לבחון שהוא אכן עומד בכל הקריטריונים. במקביל, כמובן, הכול נעשה בהתאם להדדיות שמבקשים האמריקנים. 

<היו"ר משה גפני:>
מה זה ההדדיות?

<בועז פליישמן-אללוף:>
לאמריקנים יש נוהל מסודר, העבירו לנו אותו, מבקשים סדרה של קריטריונים על מנת שמשקיע ישראלי יוכל להיחשב - - -

<אורלי לוי אבקסיס (ישראל ביתנו):>
וגם שם הוא יהיה פטור מאותו מס?

<בועז פליישמן-אללוף:>
בדיוק.

<אורלי לוי אבקסיס (ישראל ביתנו):>
הוא והעובדים שלו והעוזרים שלו?

<שגית אפיק:>
יש שם מס על עובדים זרים בכלל? 

<בועז פליישמן-אללוף:>
אני לא מעורה.

<שגית אפיק:>
מאיזה מס הוא יהיה פטור בארצות-הברית?

<אורלי לוי אבקסיס (ישראל ביתנו):>
בדיוק. מה ההדדיות?

<ינון גוטגליק:>
אם שם אין מס ופה יש מס אז כדי שתהיה הדדיות צריך שגם פה לא יהיה להם.
<אורלי לוי אבקסיס (ישראל ביתנו):>
מה אתה אומר? זאת לוגיקה מעניינית.

<ינון גוטגליק:>
זאת בדיוק ההדדיות.

<עמוס ארבל:>
העברנו את הצעת הנוהל לאמריקנים דרך משרד החוץ.
<אורלי לוי אבקסיס (ישראל ביתנו):>
על מה בדיוק האמריקנים חתמו? אולי נדע ואז נוכל להקיש מזה מה זה הדדיות. על מה הם חתמו?

<עמוס ארבל:>
האמריקנים החזירו לנו כמה הערות שאנחנו צריכים לתקן, שהם מבקשים לתקן, גם בחקיקה וגם בהחלטת ממשלה ובכלל בנוהל. 

<אורלי לוי אבקסיס (ישראל ביתנו):>
אנחנו עדיין לא עובדים אצלם. 

<עמוס ארבל:>
סליחה? 

<אורלי לוי אבקסיס (ישראל ביתנו):>
בינתיים אנחנו די סוברניים.
<היו"ר משה גפני:>
רגע, שנייה.

<עמוס ארבל:>
אנחנו לא עובדים אצלם. הם ביקשו. אמרתי שהם ביקשו. 

<היו"ר משה גפני:>
כן, בסדר.

<עמוס ארבל:>
מותר להם לבקש, מותר לנו גם להגיד לא. בכל מקרה, הם ציינו כמה - - -
<בועז פליישמן-אללוף:>
אציין שיש נהלים מוסדרים, הם צורפו להחלטה שעברה בממשלה.

<היו"ר משה גפני:>
ברשותך, בוא נעשה רגע סדר. אני מאוד מכבד את אובמה באופן אישי.
<עמוס ארבל:>
כנראה שכשזה יאושר הוא כבר לא יהיה.
<היו"ר משה גפני:>
אה. אמרת שחתמנו על הסכם עם אובמה, ואובמה דיבר על הדדיות, אז אני מכבד את מה שהוא אומר. רק תסבירו לנו מה פירוש המילה הדדיות. אם המשמעות של העניין שהם יהיו פטורים, אלה שעומדים בקריטריונים שתקבעו – בגלל שעוד לא סיימתם את הקריטריונים – אבל אלה שיעמדו בקריטריונים, אם אכן הם יאושרו, ממה הם יהיו פטורים? 
<ינון גוטגליק:>
בארץ?
<היו"ר משה גפני:>
כן.

<שגית אפיק:>
לא, בארצות-הברית.
<היו"ר משה גפני:>
לא. בארץ. פה.

<ינון גוטגליק:>
בארץ הם יהיו פטורים מהיטל העסקה.
<היו"ר משה גפני:>
העסקה. בארצות-הברית יש הדדיות? זאת אומרת, יש היום היטלי העסקה?
<ינון גוטגליק:>
אני לא בקיא במה שקורה בארצות-הברית.
<אורלי לוי אבקסיס (ישראל ביתנו):>
במה זכו הישראלים באותה הוראת שעה?
<היו"ר משה גפני:>
אנחנו יכולים להחליט בעיניים פקוחות שאנחנו פראיירים, יכולים להחליט, זה בסדר.
<טמיר כהן:>
לא, זה לא המצב. אתם מכירים את סוגי הוויזות שאנחנו מדברים עליהם, שהישראלים יבקשו במסגרת התיקון הזה? זאת ויזה מיוחדת שהישראלים יבקשו - ויזה E2.
<בועז פליישמן-אללוף:>
עוד פעם, היתרון הגדול של הנוהל הזה זה קבלה של הנוהל הזה מצד האמריקנים.
<היו"ר משה גפני:>
אני רוצה להבין. מה אנחנו מקבלים?
<בועז פליישמן-אללוף:>
אגיד מה אנחנו מקבלים. תיקון החקיקה בארצות-הברית אומר שישראל נכנסה לרשימת מדינות יחסית אקסקלוסיבית שאזרחיהם זכאים לוויזה, למעמד מיוחד, ויזת משקיעים. 
<שגית אפיק:>
לא כל האזרחים, רק מי שמשקיע.
<בועז פליישמן-אללוף:>
מי שמוגדר ועובר את הקריטריונים כמשקיע.

<מיקי לוי (יש עתיד):>
ממיליון דולר.
<בועז פליישמן-אללוף:>
זה מצטרך יסולא בפז לתעשייה הישראלית שפועלת בארצות-הברית. היתרון המהותי כאן הוא באמת מתן הוויזה הזאת לאזרחים ישראלים בארצות-הברית.
<אורלי לוי אבקסיס (ישראל ביתנו):>
רק ישראלי שעובד עם מיליון דולר?
<בועז פליישמן-אללוף:>
לא בהכרח.
<אורלי לוי אבקסיס (ישראל ביתנו):>
אומר פה מי שהיה סגן שר האוצר.

<עמוס ארבל:>
ברשותך, אין לזה סכום. לאמריקנים יש ויזה ייחודית שנקראת E2, הוויזה הזאת ניתנת רק לאדם שהאמריקנים מאשרים שהוא יכול לבוא ולהיות משקיע בארצות-הברית. יש משהו כמו 80 מדינות שהאמריקנים מאפשרים להם לבוא ולהשקיע בארצות-הברית. ישראל לא בתוך - - -

<מיקי לוי (יש עתיד):>
ישראלים שקנו בית-מלון קטנצ'יק, לא גדול, באמת, שמונה חדרים בלאס-וגאס, מין מלון דרכים כזה, וקיבלו את זה.
<עמוס ארבל:>
הם קיבלו את זה כי יש להם אזרחות נוספת. 

<מיקי לוי (יש עתיד):>
לא, אין להם. יש להם אזרחות ישראלית, הייתי בצד השני. 

<עמוס ארבל:>
שנייה, אדוני, אני לא מכיר.

<מיקי לוי (יש עתיד):>
ואני לא אוהב את זה. הייתי רוצה שאת השמונה חדרים יקנו לי פה ולא שם. 

<בועז פליישמן-אללוף:>
אסביר את הרציונל הכלכלי שעומד מאחורי העניין. גם על-פי נתוני הלמ"ס מחצית מהיצוא הישראלי תלוי בהשקעות ישראליות בחו"ל.

<מיקי לוי (יש עתיד):>
נכון.

<בועז פליישמן-אללוף:>
השקעות זרות של ישראלים בחו"ל מקרבות את התעשייה הישראלית לארצות היעד ומהוות קטליזטור ליצוא הישראלי. אלו הנתונים הרשמיים. כ-50% מהיצוא הישראלי תלוי בהשקעות של ישראלים בחו"ל. אותם בעלי בית-מלון זכו מההפקר, הם כנראה מייצרים תעסוקה ותרומה לכלכלה האמריקנית, ולכן זכו בזה. אבל הרוב המוחלט של ישראלים שייהנו מזה יתרמו תרומה מכרעת לכלכלה הישראלית. 

<היו"ר משה גפני:>
אולי, ברשותך, כי אני לא מכיר את העניין, תעשה לי סדר. אני הולך להשקיע בארצות-הברית לאחר חתימת ההסכם הזה, לאחר קבלת החוק הזה, מה אני מקבל?
<בועז פליישמן-אללוף:>
במידה שתעבור את כל הקריטריונים, אתה תקבל - -
<אורלי לוי אבקסיס (ישראל ביתנו):>
יש לך מיליון דולר שאתה משקיע.

<היו"ר משה גפני:>
לא חשוב.

<בועז פליישמן-אללוף:>
- - ויזת שהייה בלתי מוגבלת בזמן לך ולבני משפחתך. 

<היו"ר משה גפני:>
בלי החוק הזה אני לא יכול לקבל את זה?
<עמוס ארבל:>
לא, אתה לא יכול.
<בועז פליישמן-אללוף:>
לא יכול.
<היו"ר משה גפני:>
מי כן מקבל את הוויזה הזאת היום?

<בועז פליישמן-אללוף:>
היום אין ישראלי שמקבל אותה.

<עמוס ארבל:>
אף ישראלי שיש לו רק אזרחות ישראלית. אם יש לו אזרחות - - - 

<אורלי לוי אבקסיס (ישראל ביתנו):>
אז החתימה של אובמה לא שווה כלום?
<עמוס ארבל:>
נכון לעכשיו, אדוני היושב-ראש, יש ביקוש - - -

<היו"ר משה גפני:>
היום לפני קבלת החוק – אם אפשר רגע להסביר לי לאט.

<עמוס ארבל:>
אסביר לך. יש היום ביקוש עצום של ישראלים.
<היו"ר משה גפני:>
שנייה, יש לי שאלה. 

<מיקי לוי (יש עתיד):>
הוא לא למד ליבה. נו, תמשיך, לא סיימת את המשפט.

<היו"ר משה גפני:>
אני היום רוצה להשקיע סכום גדול בארצות-הברית, אני תושב ישראלי, אזרח ישראלי, אני בא לארצות-הברית, אני בא לקונסוליה כאן ורוצה להשקיע, והשתכנעו שאני באמת רוצה להשקיע בארצות-הברית. אני יכול לקבל ויזה?
<עמוס ארבל:>
אתה לא יכול.

<היו"ר משה גפני:>
למה?

<עמוס ארבל:>
כי ישראל עדיין לא כלולה ברשימת המדינות שיכולות לקבל ויזת E2 מהאמריקנים. פשוט.
<היו"ר משה גפני:>
הבנתי. אז למה אתם לא מציגים את כל התמונה. אז תגידו, מה שהוא יכול לקבל זאת ויזה.
<עמוס ארבל:>
הוא יכול ללמוד.

<היו"ר משה גפני:>
ללמוד הוא יכול בכל מקרה.

<עמוס ארבל:>
הוא יכול לעשות הרבה דברים אחרים בארצות-הברית, אבל לא להשקיע. ה- E2נכון לרגע זה חסומה בפני הישראלים.
<אורלי לוי אבקסיס (ישראל ביתנו):>
זה ישחרר את החסם?

<בועז פליישמן-אללוף:>
כן.

<ינון גוטגליק:>
כן.

<היו"ר משה גפני:>
זאת אומרת שהוא מקבל ויזה. הוא לא מקבל מעבר לזה כלום.

<עמוס ארבל:>
נכון. כשאנחנו ניצור הדדיות של אמריקנים שיוכלו לבוא לארץ ולהשקיע כאן יפתח החסם של ה-E2 האמריקני.
<מיקי לוי (יש עתיד):>
זאת ויזה חשובה.

<שגית אפיק:>
הקלות במס הוא יקבל?
<עמוס ארבל:>
אני לא בקיא במה שהוא יקבל שם.
<היו"ר משה גפני:>
מי בקיא?
<קריאות:>
- - -
<מיקי לוי (יש עתיד):>
בנושא המסים אין דבל מס. זאת אומרת, אם הוא משלם שם את המסים שלו לממשלת ארצות-הברית ומראה את זה לרשות המסים הוא פטור פה.
<אורלי לוי אבקסיס (ישראל ביתנו):>
אבל לא ממס המעסיקים.

<שגית אפיק:>
זה נכון, אבל כאן הם מבקשים ממך לפטור אותו מהיטל עובדים זרים. השאלה אם אותו ישראלי יקבל בארצות-הברית הקלה כלשהי ממס. 

<עמוס ארבל:>
אני רוצה להתייחס, הערה כללית בעניין הזה. 
<מיקי לוי (יש עתיד):>
רק אם החוק זהה. זאת אומרת, אם יש לו פה הקלה, גם שם תהיה הקלה על אותו חוק. אם לא - -
<היו"ר משה גפני:>
אז הוא לא מקבל.
<מיקי לוי (יש עתיד):>
- - אז הוא לא מקבל.

<שגית אפיק:>
אז לא תהיה לו הקלה.

<אורלי לוי אבקסיס (ישראל ביתנו):>
מה לנו יוצא מזה? איך שואלים אצלנו - מה יוצא לי מזה?
<עמוס ארבל:>
אגיד מה יוצא מזה.

<מיקי לוי (יש עתיד):>
אבל מה שחשוב בעיני זאת הוויזה הזאת.

<טמיר כהן:>
הוויזה המיוחדת הזאת.

<היו"ר משה גפני:>
בינתיים מה שעכשיו יצא מכל הדיון זה ויזה.
<דבי מילשטיין:>
ויזת משקיעים.
<בועז פליישמן-אללוף:>
זאת ויזת השקעה. 

<היו"ר משה גפני:>
שמקבלים פטור מהיטל.

<ינון גוטגליק:>
זאת ויזה שאומרת שהם לא עובדים זרים. בעצם בגלל זה אני צריך להחיל - - -
<היו"ר משה גפני:>
לא אכפת לי לעמוד מול האמת כמות שהיא, רק שנדע את העובדות. 

<עמוס ארבל:>
יש אינטרס למדינת ישראל - - -

<היו"ר משה גפני:>
שנייה. באתם לכאן, התחלתם את הדיון כך - - - 

<ינון גוטגליק:>
אז אולי טיפה אעשה סדר.
<היו"ר משה גפני:>
רגע, נחזור להתחלה. אני רק רוצה להגיד לכם מה הצטייר בעיני. באתם והצגתם תמונה שבה אם אכן ההסכם הזה יכובד, ההדדיות של אובמה, פה יהיו פטורים מהיטל מעסיקים, ושם יהיו פטורים מהיטל מעסיקים. זה מה שהצטייר בעיני בתחילת הדיון, שכך אתם מציגים את זה. ואז התעוררה השאלה האם שם יש היטל מעסיקים, יכול להיות שרק אנחנו נותנים להם את הפטור, אבל הם לא נותנים לנו, בגלל ששם על-פי החוק אין היטל מעסיקים. היה צריך לברר את זה. במהלך הדיון התווסף משהו אחר, שבעצם מה שאנחנו מקבלים מהם זאת ויזה מיוחדת.
<עמוס ארבל:>
אדוני היושב-ראש, ברשותך.

<היו"ר משה גפני:>
כן, בבקשה.

<עמוס ארבל:>
המהות היא הרבה הרבה יותר רחבה מהיטל מעסיקים, בלי לזלזל ב-1,000 דולר של ההיטל, אבל זה הרבה הרבה יותר רחב. מדובר פה על אינטרס כלכלי מובהק ישראלי שישראלים יוכלו להשקיע שם, ויש ביקוש עצום. ושאמריקנים יוכלו לבוא לכאן ולהשקיע כאן.
<היו"ר משה גפני:>
למה זה אינטרס ישראלי מובהק? 

<עמוס ארבל:>
נכון להיום זה חסום בשני הצדדים. 
<אורלי לוי אבקסיס (ישראל ביתנו):>
השאלה למה אנחנו מעודדים את האזרחים שלנו ללכת להשקיע בארץ זרה ולא פה. זה האינטרס הגדול שלנו. 

<בועז פליישמן-אללוף:>
כפי שהסברתי, הרציונל, היצוא הישראלי תלוי בהשקעה של ישראלים בחו"ל. ללא השקעות ישראליות בחו"ל היצוא הישראלי יקטן במחצית. זה ממש אחד לאחד, ונתוני הלמ"ס מראים את זה. 

<אורלי לוי אבקסיס (ישראל ביתנו):>
כאילו קיבלנו מההסכם הזה עכשיו את סימון המוצרים, זאת ההדדיות? 

<בועז פליישמן-אללוף:>
את שואלת אותנו שאלות - - -

<שגית אפיק:>
היא מנסה להבין מה קיבלנו.
<קריאות:>
- - -

<ינון גוטגליק:>
אני רוצה לענות לשאלה של היושב-ראש. 

<היו"ר משה גפני:>
כן, בבקשה.

<ינון גוטגליק:>
ההיטל, כמו שעמוס אמר, הוא שולי. גם האמריקני שנכנס לפה יקבל ויזה, אשרת כניסה מיוחדת, בעצם ויזה ומעמד, זה נקרא ב/50, העובד החיוני שלו יקבל ב/51, זה בעצם מה שמקבלים. בגלל שהחקיקה הישראלית אומרת שכל עובד שהוא לא ישראלי יש עליו היטל, הכוונה לא הייתה לעובדים האלה, אבל לכאורה הם אמורים להיכנס למסגרת חוק התוכנית הכלכלית 2003 ו-2004 ולשלם את ההיטל. זאת לא הכוונה שהייתה מלכתחילה, ולכן אנחנו צריכים לעשות את התיקון הזה כדי להחריג אותם. זה לא שהם עובדים זרים ומקבלים פטור, הם פשוט לא אמורים להיות בהגדרה של עובדים זרים, ולכן אנחנו מחריגים אותם.
<היו"ר משה גפני:>
למה זה היה בתוכנית הכלכלית ב-2003 ו-2004?
<ינון גוטגליק:>
אז היה התיקון.
<היו"ר משה גפני:>
הממשלה לא מתייחסת ברצינות לחוק ההסדרים?
<ינון גוטגליק:>
למה לא מתייחסת ברצינות?
<היו"ר משה גפני:>
בגלל שזה היה ב-2003 ו-2004, איך זה מגיע עכשיו?

<עמוס ארבל:>
אנחנו עובדים על זה כמעט שנתיים.
<היו"ר משה גפני:>
אבל זה היה בחוק. בחוק. זה אושר בקריאה ראשונה. 
<בועז פליישמן-אללוף:>
- - -

<היו"ר משה גפני:>
החוק הזה שעליו אנחנו דנים היום היה ב-2003 ו-2004, זאת אומרת, הוא היה בסוף 2012?
<שגית אפיק:>
זהו, שמעדכנים את 2003 ו-2004. 
<ינון גוטגליק:>
אנחנו רק מעדכנים. החוק נשאר כמו שהוא, זה פרק נפרד.
<היו"ר משה גפני:>
כן, סליחה.

<שגית אפיק:>
כי זה פרק שעומד בנפרד. אבל היום שנתיים זה בממשלה, זאת אומרת, מ-2013 זה בדיונים.
<ינון גוטגליק:>
זה שנתיים בממשלה כשבינתיים גם התפזרה הכנסת.

<אורלי לוי אבקסיס (ישראל ביתנו):>
ומתי אובמה חתם?
<עמוס ארבל:>
במאי 2013.
<ינון גוטגליק:>
בינתיים הכנסת התפזרה, לא שזה הגורם היחידי, אבל גם זה עיכב.
<בועז פליישמן-אללוף:>
אני יכול לציין עוד נקודה?

<היו"ר משה גפני:>
בבקשה.

<דבי מילשטיין:>
רק רציתי להשלים את הקטע של משקיעים ישראלים מהזווית של משרד הכלכלה והתעשייה. כמובן, הרעיון הוא עידוד השקעות אמריקאיות בישראל, ולכן בעצם חשוב לנו - - -
<אורלי לוי אבקסיס (ישראל ביתנו):>
וזה חסם? ההיטל הזה הוא חסם?
<עמוס ארבל:>
מאוד.

<דבי מילשטיין:>
אנחנו בהחלט מקבלים פניות של אמריקאים משקיעים שרוצים לבוא עם ההשקעה שלהם, ולכן, מבחינת משרד הכלכלה והתעשייה ההסדר הזה כולו מאוד מאוד חשוב. 

<אורלי לוי אבקסיס (ישראל ביתנו):>
כמה כסף אנחנו מכניסים היום ממשקיעים אמריקנים שמגיעים? אתם מביאים הצעת חוק, כדאי שיהיו לנו כאן מספרים. 

<ינון גוטגליק:>
מההיטל?

<אורלי לוי אבקסיס (ישראל ביתנו):>
כן.

<ינון גוטגליק:>
הם לא יכולים לקבל אשרה ולהיכנס לפה כעובדים זרים ולשלם היטל מעסיקים.
<אורלי לוי אבקסיס (ישראל ביתנו):>
מה קורה היום? מה הפרוצדורה היום?

<ינון גוטגליק:>
אין משקיעים אמריקנים היום.

<אורלי לוי אבקסיס (ישראל ביתנו):>
אין משקיעים אמריקנים היום בישראל?
<ינון גוטגליק:>
שנמצאים פה? לא. שמקבלים אשרה - לא.

<שגית אפיק:>
הם לא נותנים להם אשרה.
<בועז פליישמן-אללוף:>
מבחינת השקעות אמריקניות זרות שאנחנו יודעים עליהם, ארצות-הברית היא אחת המדינות שיותר תורמות בישראל מבחינה כלכלית. אני יכול להביא את הנתונים. נכון ל-2013 - 20 מיליארד דולר אמריקני מושקעים בישראל. כיום אין יכולת למשקיע אמריקני לשהות בארץ, בישראל, ולנהל את העסקים שלו ללא כל מיני מגבלות.
<מיקי לוי (יש עתיד):>
זה אומר שהוא מנהל את זה עם מנהלים ישראלים? 

<ינון גוטגליק:>
זה אומר שהוא מגיע כתייר.
<קריאות:>
- - -

<היו"ר משה גפני:>
יש משהו שאת יודעת שאנחנו לא יודעים?

<מיקי לוי (יש עתיד):>
גפני, שנייה. 

<היו"ר משה גפני:>
כן.

<מיקי לוי (יש עתיד):>
למשל, Waze מכרו את כל המיזם שלהם ל"גוגל". המחקר נשאר בארץ וזה מצוין, הלוואי שכולם יצליחו להשאיר את המחקר כשהם מוכרים מיזמים החוצה. האם זה אומר שעכשיו יוכל לבוא מנהל אמריקני ולהמשיך לנהל את המחקר? שזה בסדר, אין לי בעיה, העיקר שהמחקר יישאר. 

<בועז פליישמן-אללוף:>
המטרה כאן היא עידוד השקעות אמריקניות. ברגע שהאמריקנים ידעו: אני קונה עכשיו עסק גדול בישראל, אבל אני יכול להביא מנהל משלי שינהל אותו, זה יוצר תמריץ.
<אורלי לוי אבקסיס (ישראל ביתנו):>
היום הוא לא יכול להביא מנהל משלו?

<מיקי לוי (יש עתיד):>
היום הוא לא יכול.

<עמוס ארבל:>
לא, הוא לא יכול.
<בועז פליישמן-אללוף:>
לא בהכרח. המנהל יכול לבוא בתור תייר, ויזת תייר, לבקר כאן כמה חודשים ולעזוב. החידוש כאן שהמנהל יוכל לשהות כאן כמה שנים לנהל. זה יוצר אמון גם בכלכלה הישראלית, גם ברגולציה כאן. 

<ינון גוטגליק:>
ואותו דבר הפוך בארצות-הברית.
<היו"ר משה גפני:>
אבל גם ישראלי יוכל להיות בארצות-הברית ולנהל.

<עמוס ארבל:>
אמת.

<טמיר כהן:>
ולנהל את העסק שלו בארצות-הברית.

<היו"ר משה גפני:>
הבנתי.

<עמוס ארבל:>
על מנת להמחיש מעט, ברשותך, אדוני, העברנו לאמריקנים את הצעת עבודת הצוות ואת החלטת הממשלה, והם החזירו לנו פידבק מול הנוהל שלהם בהקשר של המעסיקים, והעלו שם איזה, נדמה לי, עשר הערות שמבחינת הנוהל הישראלי מחמירות יותר ממה שהם נותנים. לא נכון להיכנס אליהן כרגע, אבל זה אומר שההדדיות שלנו היא הרבה יותר קשה ויותר מחמירה ממה שהם נותנים בעניין הזה לגבי ישראלים. כך שאנחנו לא – ציינה חברת הכנסת – אנחנו לא הפראיירים בעניין הזה. 
<מיקי לוי (יש עתיד):>
לא, לא. ממש לא.
<עמוס ארבל:>
הקשחנו את העמדות שלנו, ואנחנו נמצאים ממש בימים אלה במשא-ומתן מולם, מול השגרירות האמריקנית כדי לראות איך אנחנו מסדרים את - - -
<אורלי לוי אבקסיס (ישראל ביתנו):>
אבל מלכתחילה החוק לא זהה, לכן אתה לא יכול לעשות את המשוואה.
<עמוס ארבל:>
לא. להם יש חוק מול 80 מדינות שממחר בבוקר יכלול גם את ישראל.

<מיקי לוי (יש עתיד):>
נכון.
<עמוס ארבל:>
בחוק שלנו, בנהלים שלנו שמנו קריטריונים מקשיחים יותר ממה שהם נותנים. הם אומרים: זה לא פייר, אנחנו לא פראיירים. הם אומרים.
<אורלי לוי אבקסיס (ישראל ביתנו):>
אז אצלם יש 80 מדינות, אנחנו אחד מתוך 80. פה אנחנו יוצרים חוק אמריקני למען האמריקנים.

<עמוס ארבל:>
רק מול האמריקנים, לא מול הגרמנים ולא מול הסינים.

<אורלי לוי אבקסיס (ישראל ביתנו):>
רק מול האמריקנים. זה ההבדל. 

<מיקי לוי (יש עתיד):>
רק.

<עמוס ארבל:>
נכון.
<מיקי לוי (יש עתיד):>
תראה, אני מכיר חברה של חבר'ה שגמרו ב-8200, ייצרו מצלמות גבול מיוחדות עם יכולות בלתי רגילות, מכרו את המיזם – ניסיתי למנוע – ב-320 מיליון שקל, הוא לקח את כל המשפחה עם כל העובדים ועבר לארצות-הברית. אם החוק הזה היה קיים, מאוד יכול להיות שכל הפיתוח היה נשאר לנו פה, היה רק מגיע מנהל אמריקני לשבת מעליהם. בתפיסת העולם, אני חושב שזה חשוב, זה יפתח לנו דלתות. 

<היו"ר משה גפני:>
בקיצור, מה שאתם אומרים, אני מסכם את הדברים שלכם, אתם טוענים שיש לזה חשיבות עליונה שאנחנו מקבלים מעמד מיוחד בארצות-הברית, יש חשיבות מיוחדת בעובדה שבארצות-הברית יכולים לבוא לכאן, יש השקעות רבות של האמריקנים בישראל. המשמעות של ההסכם הזה שאם הוא אכן ימומש ויאושר גם מבחינת החוק, המציאות תהיה שהכלכלה בישראל תרוויח במידה כזאת או אחרת. אין לכם נתונים כמה, וגם יש יכולת שאנשים ישראלים שמשקיעים בארצות-הברית, ומשקיעים בארצות-הברית, לא יהיו חייבים לעבור לשם, יוכלו לגור שם לפרק זמן שבו הם מנהלים את המיזם הזה. ואתם רואים בעניין הזה רק דברים חיוביים. זה מה שהיה. 

<עמוס ארבל:>
מאוד.
<היו"ר משה גפני:>
טוב. יש עוד שאלות?
<שגית אפיק:>
עוד שאלה קטנה אחת. בחוק התוכנית להבראת כלכלת ישראל כשהחריגו את הספורטאי הזר ואת העיתונאי הזר נתנו להם בנוסף לפטור מההיטל גם פטור ממס הכנסה - זה לא חל כאן. 

<בועז פליישמן-אללוף:>
לא.
<ינון גוטגליק:>
זה לא.
<היו"ר משה גפני:>
לא הבנתי. שמה?

<שגית אפיק:>
עיתונאי זר וספורטאי זר שמוחרגים גם מההיטל הם מקבלים גם פטור ממס הכנסה. אז רק וידאתי שפה זה לא יהיה בנוסף.
<היו"ר משה גפני:>
הם ישלמו מס הכנסה. 

<בועז פליישמן-אללוף:>
הם ישלמו.

<שגית אפיק:>
הם ישלמו מס הכנסה רגיל, כן.
<עמוס ארבל:>
כל החובות הכלכליות במדינת ישראל יחולו על המשקיע האמריקני.
<שגית אפיק:>
רק את ההיטל אתם בעצם משנים ואת נושא האשרה.

<היו"ר משה גפני:>
מה התפקיד שלך? לא שמעתי בתחילת הדיון.

<עמוס ארבל:>
מנהל אגף מרשם ומעמד. ריכזתי את הוועדה הבין-משרדית שריכזה את הנושא.

<היו"ר משה גפני:>
במינהל האוכלוסין.

<עמוס ארבל:>
ברשות האוכלוסין.

<אורלי לוי אבקסיס (ישראל ביתנו):>
כאילו אנחנו עושים לישראלים מסלול מהיר לברוח.
<בועז פליישמן-אללוף:>
זה לא מה שימנע מהם לברוח, ההפך.
<מיקי לוי (יש עתיד):>
אם נצליח להשאיר את הפיתוח ולמכור מיזמים - - -

<אורלי לוי אבקסיס (ישראל ביתנו):>
אולי נעשה הוראת שעה, גפני, אדוני היושב-ראש, לבדוק את זה?
<ינון גוטגליק:>
הוראת שעה תפר את עיקרון ההדדיות.

<היו"ר משה גפני:>
שמה?

<אורלי לוי אבקסיס (ישראל ביתנו):>
בוא נבחן את זה עוד שלוש שנים, נעשה הוראת שעה.

<היו"ר משה גפני:>
מה יכול להיות עם זה?

<אורלי לוי אבקסיס (ישראל ביתנו):>
בסוף נגלה שזאת אוטוסטרדה חד-צדדית.
<מיקי לוי (יש עתיד):>
אז נבטל את זה. אבל עכשיו הוראת שעה תפר לו את ההדדיות. 

<ינון גוטגליק:>
זה לא הדדי.

<היו"ר משה גפני:>
אין הדדיות בהוראת שעה. את רוצה להסתבך עם אובמה עכשיו?
<היו"ר משה גפני:>
מי מקריא את החוק? בבקשה.
<ינון גוטגליק:>
"הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון מס' 18), התשע"ו–2016. 

תיקון סעיף 44 – 1. בחוק התוכנית להבראת כלכלת ישראל )(תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) התשס"ג–2003, בסעיף 44 (א), בהגדרה "עובד זר", אחרי פסקה (7) יבוא" - - -
<שלומית ארליך:>
כאן רק נכניס עוד איזשהו תיקון. בחוק היום כמו שהוא מופיע, יש ברישא של ההגדרה "עובד זר", מפנים לחוק עובדים זרים, בסוגריים (איסור העסקה שלא כדין והבטחת תנאים הוגנים). 

<ינון גוטגליק:>
אפשר למחוק את הסוגריים.

<שגית אפיק:>
שונה השם שלו פשוט. אז תכתוב את השם הנכון. בסדר?
<שלומית ארליך:>
בלי הסוגריים.

<ינון גוטגליק:>
בסדר גמור.

"(8) – משקיע זר שקיבל אשרה ורישיון לישיבת ביקור מסוג ב/5 לפי חוק הכניסה לישראל, התשי"ב–1952, וכן עובד חיוני שקיבל אשרה ורישיון לישיבת ביקור מסוג ב/51 לפי החוק האמור, ובני-זוגם;".
<שלומית ארליך:>
הם לא אמרו שזה בני המשפחה?

<שגית אפיק:>
אמרתם שזה בני המשפחה. זה רק בני זוג?
<ינון גוטגליק:>
ילדים לא עובדים. ילדים עד גיל 18 אין להם אישור לעבוד, ולכן אין את זה.
<שגית אפיק:>
אה, ואחרי זה הם כבר לא ילדים. אז זה בעצם רק בני-זוג, זאת המשמעות של בני משפחה.
<ינון גוטגליק:>
מבחינת העבודה, רק בני-זוג יכולים לעבוד.
<היו"ר משה גפני:>
זאת אומרת בן-הזוג של המשקיע.

<ינון גוטגליק:>
של המשקיע. והעובד החיוני גם יהיה פטור מהיטל.
<שגית אפיק:>
זאת אומרת, האשרה היא לכל המשפחה, אבל הפטור מההיטל הוא אך ורק למשקיע ולבן-זוג.
<היו"ר משה גפני:>
אז גם לילדים מעל גיל 18?

<שגית אפיק:>
לא, אין להם.

<ינון גוטגליק:>
לא, אין להם אשרה. זה עד גיל 18.
<היו"ר משה גפני:>
אני חושב שנאשר את החוק הזה, אבל אבקש להוסיף – היות שדיברנו בישיבות הקודמות על פטור ממס מעסיקים בחקלאות, ואני רואה שהממשלה הוציאה בשבוע שעבר תזכיר חוק – אז אני מבקש להכניס את הזה כהסתייגות בחוק הזה, ונצביע ביום רביעי. אני רוצה הסכמה לגבי העובדים הזרים, לחסוך את הזמן של מה שצריך לחוקק, אז אני - - - 

<ינון גוטגליק:>
אדוני היושב-ראש, אם זה כמו הצעת החוק הממשלתית אז נסכים, נתמוך בזה גם ככל שאין שינויים.
<היו"ר משה גפני:>
מה שיש בתזכיר החוק, תקשיב, אם אני משנה משהו, בחוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) התשס"ג–2003, להלן החוק העיקרי – אני קורא את תזכיר החוק. 
"1. בסעיף 45 במקום ענף החקלאות, 10% יבוא בענף החקלאות 0%. 

 2. חוק זה יעמוד בתוקף עד יום כ"ג בטבת התשע"ח, 31 בדצמבר 2018.
 3. תחילתו של חוק זה ביום כ' בטבת התשע"ו, ה-1 בינואר 2016."

<שגית אפיק:>
בסדר? לחוק שלכם אין תחילה. זאת אומרת שהתחילה והוראת השעה שהוא הקריא תחול אך ורק על ביטול ההיטל בחקלאות. 

<בועז פליישמן-אללוף:>
בסדר גמור.

<שגית אפיק:>
בסדר? מקובל עליכם?

<ינון גוטגליק:>
אני יכול שתי דקות התייעצות? 
<היו"ר משה גפני:>
כן.

<ינון גוטגליק:>
אז אשמח.
<היו"ר משה גפני:>
בינתיים נעבור לסעיף הבא.

<ינון גוטגליק:>
תודה.

<(הישיבה נפסקה בשעה 10:47 ונתחדשה בשעה 11:45.)>
<היו"ר משה גפני:>
רבותי, בסעיף הראשון התקיים דיון על הצעת חוק תוכנית – זה הסכם עם ארצות-הברית לגבי משקיעים. אני לא רוצה לחזור לעניין הזה, פשוט הוספתי להצעת החוק את תזכיר החוק של פטור ממס מעסיקים ששר האוצר הביא לממשלה, וביקשתי להוסיף את זה כהסתייגות לחוק הזה. ואני פשוט רוצה להצביע על זה כדי להביא את זה למליאה, ושמס המעסיקים יבוטל לחקלאים באופן מיידי.
<איתן ברושי (המחנה הציוני):>
החל מה-1 בינואר 2016.

<היו"ר משה גפני:>
זה יתחיל מ-1 בינואר 2016, וזה לשלוש שנים.
<דובי אמיתי:>
למה לשלוש שנים?

<היו"ר משה גפני:>
בגלל שזאת ההצעה.

<קריאות:>
- - -

<ינון גוטגליק:>
רק להעביר את זה בענף החקלאות.
<היו"ר משה גפני:>
בענף החקלאות, כן.

<איתן ברושי (המחנה הציוני):>
אני מבקש מחברי להקשיב, אני חושב – אני לא יודע מי בדיוק מייצג פה את הממשלה – אבל מזמן לא הייתה חוצפה כזאת. המס, גברתי היועצת המשפטית, יכול להיות שאני חורג מכללי הנימוס, את יכולה להעיר לי.

<היו"ר משה גפני:>
לא, זה בסדר.

<שגית אפיק:>
סליחה.

<איתן ברושי (המחנה הציוני):>
אני אומר שמזמן לא הייתה חוצפה כזאת. זה מס מעסיקים שלא היה חוקי, לא מוסרי ולא צודק. סליחה, שגית, אני עכשיו מדבר מדם לבי, זה לא יותר מדמים של החקלאים - דם ודמים זה אותו שורש. זה מס לא צודק, לא חוקי, לא מוסרי, לא היה עיוות כזה בישראל מאז הקמת המדינה, והמס הזה הוחלט וגזרו קופון פוליטי – סליחה.

<יצחק וקנין (ש"ס):>
דבר, נו, לא משנה.

<איתן ברושי (המחנה הציוני):>
לפחות דובי לא צריך להפריע לי. 

<יצחק וקנין (ש"ס):>
דובי לא יפריע לך, אל תדאג.

<איתן ברושי (המחנה הציוני):>
גזרו קופון פוליטי, שר החקלאות ושר האוצר בהודעה, אפילו סיבכו את גפני, ובזכותו המס בוטל. ועכשיו לעולם, אבל לעולם לא הייתה ההודעה שזה לתקופה מוגבלת. לא יכול להיות שמה שהממשלה עושה, מה שלא חוקי היא הופכת אותו לחוקי בעוד שלוש שנים. זה לא בא בחשבון. ואני מבקש מהוועדה למחוק את הסעיף הזה. אני אומר לכם, אני אעשה מכם - - -
<היו"ר משה גפני:>
איתן, שנייה - - -
<איתן ברושי (המחנה הציוני):>
אנחנו נעשה מזה קציצות היום במליאה. 

<היו"ר משה גפני:>
איתן, רק שנייה, אני רק רוצה שתדע מה אומר - - -

<איתן ברושי (המחנה הציוני):>
לא יכול להיות דבר כזה.
<היו"ר משה גפני:>
איתן, אני רוצה שתקשיב לי מה עומד על סדר-היום, יש לי אפשרות לקצר את ההליך שהממשלה החליטה. כרגע אני לא יכול לשנות את זה. אם רוצים לשנות - - -
<איתן ברושי (המחנה הציוני):>
מה הממשלה החליטה?
<היו"ר משה גפני:>
הממשלה החליטה את מה שיש בתזכיר החוק.

<איתן ברושי (המחנה הציוני):>
זאת לא הממשלה.

<היו"ר משה גפני:>
שזה לשלוש שנים.

<שגית אפיק:>
זאת הממשלה.
<היו"ר משה גפני:>
זאת הממשלה.

<איתן ברושי (המחנה הציוני):>
זה היה במליאת הממשלה? 

<שגית אפיק:>
זה התזכיר.

<היו"ר משה גפני:>
לא. זה תזכיר חוק.

<איתן ברושי (המחנה הציוני):>
אבל מי שניסח את זה זה פקידות. איפה העוזרת של שר האוצר? אתה יודע מה, אז תדחה את זה ביום. אני אומר לכם, אנחנו נשכב על הגדר. אני אומר לך, גפני, יש פה גם אמינות שלנו ושל הממשלה. מה זה הדבר הזה?
<דובי אמיתי:>
איתן.

<יצחק וקנין (ש"ס):>
איתן, דקה. תנו לי לדבר.
<איתן ברושי (המחנה הציוני):>
רגע, דובי, חכה, יש פה חברי כנסת קודם. 

<יצחק וקנין (ש"ס):>
דובי, תן לי לדבר.

<איתן ברושי (המחנה הציוני):>
לא בא בחשבון.

<היו"ר משה גפני:>
איתן, תודה. יצחק, בבקשה.

<יצחק וקנין (ש"ס):>
לא, חבר'ה, אל תעבדו עלינו, בסדר? אני מציע לכם לקחת את זה בחזרה, אם לא, אתם תשלמו יותר מזה. אל תשחקו אתנו משחקים. זאת כבר עבודה בעיניים מה שאתם עושים פה. אני אומר את זה למשרד האוצר, תשמעו טוב מה שאני אומר, עדיף לכם לקחת את זה בחזרה, מכיוון שיש פה איזה דבר שכולכם צריכים להבין אותו. 

<איתן ברושי (המחנה הציוני):>
חוצפה.
<יצחק וקנין (ש"ס):>
אתמול הראו משהו שצריך להדליק לכם מנורה. בכל הענפים אנחנו לעומת ה-OECD יקרים. הענף היחידי זה הפירות והירקות בהם אנחנו יותר זולים מהם. ואתם יודעים אחרי מה זה? זה אחרי כל המסים שאתם מטילים על העובדים, על החקלאים, שמחיר המים הגיעו לשמים, והיום מביאים עלינו עוד גזירה של המים בחקיקה, דרך אגב, גם היום. אם אתם חושבים שהמציאות הזאת יכולה להמשיך אתם טועים. אל תנסו להביא דבר – הרי זה לא היה מעולם. למה לקחתם את המגזר הזה והטלתם עליו את המס? הרי המס הזה יורד בסופו של דבר על יוקר המחיה.

<דבי מילשטיין:>
זה מ-2003.

<יצחק וקנין (ש"ס):>
ואני לא מבין. הרי א', ב' של יוקר מחיה זה ה-10% האלה. מי שחושב שבסופו של דבר זה לא ישתלשל לצרכן טועה טעות חמורה. גם במים אותו דבר, גם בכל הדברים זה אותו דבר. למה? אני לא מבין. החלטתם להוריד, תורידו את זה לגמרי. מה שאתם עושים פה, איזו עבודה של שלוש שנים, ועוד שלוש שנים עוד פעם יבוא מישהו שיצטרך להתחנן לפניכם. למה צריך להתחנן? למה חקלאי צריך לשלם? הרי כל מה שאמרתם לא עבד בשיטה שלכם. אמרתם: נשים 10% על מנת שיעסיקו עובדים ישראלים. אף ישראלי – שבוע שעבר אמרתי את זה בדיונים – אף ישראלי לא מוכן לעבוד ב-40 מעלות בחממה, לא מסוגל לעבוד ולא רוצה לעבוד, אז אני לא מבין אתכם. לא מבין אתכם. למה אתם מביאים את הדברים בצורה כזאת. מה זה יעזור? מה, אתם תעסיקו ישראלים בגלל ה-10%? הרי אתם יודעים את האמת. 

<נדב שיינברגר:>
ואני לא מבין אותך, וקנין.
<יצחק וקנין (ש"ס):>
חבר'ה, תאמינו לי זה גובל במקום – כמה דיונים היו לנו על הנושא הזה? 
<נדב שיינברגר:>
בא יושב-ראש הוועדה, בצעד מאוד מבורך מקדם ומזרז את המהלך הזה, עושה את זה בכזאת מהירות, במקום שאתם יודעים כמה זמן זה יכול לקחת - - -
<איתן ברושי (המחנה הציוני):>
אבל למה כתבו שלוש שנים? 

<נדב שיינברגר:>
אתם יודעים כמה זמן - - -

<יצחק וקנין (ש"ס):>
אבל למה שלוש שנים? אני רוצה להבין. 

<נדב שיינברגר:>
אתם יודעים כמה זמן לקח להחלטה ממשלתית. בא יושב-ראש הוועדה, עושה במהירות - -
<איתן ברושי (המחנה הציוני):>
תתקנו את זה עד ארבע אחרי הצהריים.

<נדב שיינברגר:>
- - עושה מניסיונו, הולך ומקדם את הנושא הזה - - -

<יצחק וקנין (ש"ס):>
בסדר. אבל אני לא מבין למה לשלוש שנים? למה? 
<איתן ברושי (המחנה הציוני):>
לא נסכים. נדב, לא נסכים.

<יצחק וקנין (ש"ס):>
שיהיה לך עוד שעות - - - עם החקלאים.

<נדב שיינברגר:>
שנייה, תקשיבו, יש לך הרבה יותר שעות יותר מכולנו בחדר הזה, אולי לא מגפני, עדיף, לדעתי, שנוכל - - - 

<עודד פורר (ישראל ביתנו):>
למה אנחנו צריכים לחכות לארבע אחרי הצהריים? 
<איתן ברושי (המחנה הציוני):>
לא, לא צריך.

<עודד פורר (ישראל ביתנו):>
למה צריך לחכות לארבע אחרי הצהריים?
<איתן ברושי (המחנה הציוני):>
נבטל את סעיף 2.
<עודד פורר (ישראל ביתנו):>
לא נאשר את זה. 

<קריאות:>
- - -

<איתן ברושי (המחנה הציוני):>
נדב, הרי השר שלך לא יודע מזה, אני בטוח שהוא לא יודע. אם הוא היה יודע הוא לא היה מסכים. מה, הוא השתגע? 

<היו"ר משה גפני:>
טוב, נדב, תן לי. דובי אמיתי נשיא התאחדות האיכרים, בבקשה.
<עודד פורר (ישראל ביתנו):>
הרי אין שום משמעות לסעיף הזה.

<נדב שיינברגר:>
ירצו לשנות ב-2018 - - -

<קריאות:>
- - -

<היו"ר משה גפני:>
דובי, כן, בבקשה.

<דובי אמיתי:>
ראשית, אני רוצה להודות לכל חברי הכנסת, להזכירכם שהיינו פה לפני שבוע בדיון, והדיון היה דיון ממצה ומקצועי, והסיכום של יושב-ראש ועדת הכספים היה שהוא מבקש מהאוצר תוך - - -

<היו"ר משה גפני:>
כבר דיברתי עם השר, והשר לא - - -
<דובי אמיתי:>
הוא דיבר עם השר, והוא ביקש מהאוצר כל חודש להכין עבודת מטה מסודרת.

<היו"ר משה גפני:>
באותו יום הוכן. הוכן תזכיר.

<דובי אמיתי:>
על התזכיר כבר הודיתי לך, ועשיתי מעט ממה שבאמת מגיע לך.

<היו"ר משה גפני:>
זה בסדר.

<דובי אמיתי:>
יחד עם זאת, האוצר, ניתנה פה הנחיה שתוך חודשיים או חודש הם צריכים להכין עבודת מטה בכלל על מס מעסיקים. 

<היו"ר משה גפני:>
נכון. לא קשור רק לחקלאות, על הכול.

<דובי אמיתי:>
נכון. לא קשור לחקלאות, בכלל, שהחקלאות בתוכה. 

<איתן ברושי (המחנה הציוני):>
- - -

<דובי אמיתי:>
שנייה, איתן, תקשיב רגע עד הסוף. קטונתי מלייעץ לכם, אבל אני אומר, עד שהם יגישו את עבודת המטה המקצועית שהם נדרשו להגיש, לדעתי - - - 

<איתן ברושי (המחנה הציוני):>
דובי, יש מספיק זמן לתקן את זה. לא, דובי, אתה לוקח פה סיכון, מה קרה לך, אתה מאמין להם? אני לא מאמין להם. תראה איך הם מתנהגים. חכה, דובי, תשאל חוות דעת משפטית, למה אי-אפשר למחוק את הסעיף הזה? אל תתפשר.

<דובי אמיתי:>
אני אומר, אני לא מתפשר.

<איתן ברושי (המחנה הציוני):>
הם ירוצו, הם יעשו את זה היום, עד הלילה הם יעשו את זה. 
<עודד פורר (ישראל ביתנו):>
אני לא מבין למה צריך לדחות בכלל.
<איתן ברושי (המחנה הציוני):>
עזוב, דובי, אל תעשה את זה. יש לך פה שני ח"כים מהשדולה, אל תעשה את זה.
<דובי אמיתי:>
אני לא עושה כלום. אתם עושים. 

<איתן ברושי (המחנה הציוני):>
אתה לא יכול להציע הצעה?

<דובי אמיתי:>
תקשיב, אני רק יודע להודות - -

<איתן ברושי (המחנה הציוני):>
להודות גם אני יודע.

<דובי אמיתי:>
- - שנעשה פה מהלך מתקן עיוותים של שנים. ולכן, אני אומר, צריך לשקול את זה בכובד ראש.

<יצחק וקנין (ש"ס):>
מה לשקול? מה יש לשקול פה?
<איתן ברושי (המחנה הציוני):>
דובי, אתה יודע מה מחכה לך עם קרב המים. אסור פה – מי שמוותר על עמדה אחת הוא עובד לאיבוד. אני שואל אותך, גפני, אדוני היושב-ראש, תגיד, למה אי-אפשר למחוק את סעיף 2?
<שגית אפיק:>
אסביר לך. כיוון שלא מונח בפניכם כרגע שום דבר בנושא של היטל עובדים זרים בחקלאות. הממשלה לא הביאה את זה עדיין בפניכם. זה במצב של תזכיר ממשלתי בממשלה. זה יגיע לכאן אולי במרס-אפריל, אני לא יודעת איך הולכים ההליכים בממשלה. 
<נדב שיינברגר:>
אנחנו הולכים לפגרה עוד מעט. 

<שגית אפיק:>
מה שמונח בפניכם כרגע זאת הצעת חוק אחרת שעוסקת בעובדים זרים. היושב-ראש ביקש להכניס כהסתייגות את העניין הזה. צריך הסכמה ממשלתית לצורך זה.

<היו"ר משה גפני:>
אני חייב לרוץ לוועדת הכנסת. אני מציע ככה, אתם לא רוצים להצביע על זה? יש תהליך. התהליך יכול להיות ארוך, אבל אני רוצה לדבר עם שר האוצר. 

<נדב שיינברגר:>
מה ארוך? זה בטוח יהיה ארוך.
<איתן ברושי (המחנה הציוני):>
אבל הוא יסכים.

<היו"ר משה גפני:>
אני רוצה לדבר עם שר האוצר. אני מביא את זה להצבעה ביום רביעי. אם אני לא מצליח, ונניח למשרד האוצר יש עמדות, אז נצטרך לקבל החלטה האם מצביעים כך או מצביעים אחרת. 

<יצחק וקנין (ש"ס):>
מקובל עלינו.

<היו"ר משה גפני:>
אם שר האוצר ישתכנע, אז נוציא את זה. אני רוצה לדבר אתו.

<נדב שיינברגר:>
אני אומר לך שאם אתם רוצים ללכת בדרך הזאת, הוראת שעה היא הפתרון. כי אם אתם רוצים לבטל לגמרי, צריכים ללכת לחקיקה ראשית. 

<איתן ברושי (המחנה הציוני):>
אבל, נדבר, מי קבע שהוראת שעה? אז תכתוב, גפני - - -

<עודד פורר (ישראל ביתנו):>
הוראת שעה יכולה להיות גם לחמש שנים.

<מיקי רוזנטל (המחנה הציוני):>
אז למה לא לשבע שנים?
<איתן ברושי (המחנה הציוני):>
גפני, אז תכתוב לעשר שנים.
<מיקי רוזנטל (המחנה הציוני):>
אם אתם כנים וזה רק זה, נעשה שבע שנים ונגמור את העניין.
<איתן ברושי (המחנה הציוני):>
אז תכתוב עשר, זה הכול תחמנות.
<נדב שיינברגר:>
זה לא רק זה.
<איתן ברושי (המחנה הציוני):>
זה לא רק זה. אז זאת בדיוק הנקודה, זה לא זה. אז תחזיר את המס על בירה ואלכוהול.

<היו"ר משה גפני:>
רבותי, אני שם את זה על סדר - - -

<איתן ברושי (המחנה הציוני):>
איזו חוצפה.

<היו"ר משה גפני:>
איתן.

<איתן ברושי (המחנה הציוני):>
אני לא יכול להירגע.
<היו"ר משה גפני:>
כן תירגע.

<איתן ברושי (המחנה הציוני):>
לא, אני לא יכול.

<היו"ר משה גפני:>
רגע.

<איתן ברושי (המחנה הציוני):>
לא יכול.

<היו"ר משה גפני:>
אני עושה לעצמי תחנה נוספת, וביום רביעי נצטרך להכריע האם אנחנו רוצים את התהליך הארוך שאני לא יודע לאן הוא יגיע, או שנצטרך להחליט. יכול להיות שאצליח לשכנע - -
<איתן ברושי (המחנה הציוני):>
לתקן לעשר שנים. 

<היו"ר משה גפני:>
- - להוריד את זה, ואם לא, נצטרך להצביע כך או אחרת עם החלטה של כולם בעיניים פקוחות. תודה רבה. הישיבה נעולה. 

<הישיבה ננעלה בשעה 11:57.>

